Anul trecut, Republica Moldova a fost cel mai mare exportator de prune pe piața Uniunii Europene. Datele Eurostat arată că producătorii basarabeni au vândut pe piața europeană circa 60,4 mii de tone de prune.
Pe locul doi s-a situat Spania cu 53,6 mii de tone de prune, iar pe trei, la mare distanță – Africa de Sud cu 29,2 tone de prune vândute pe teritoriul Uniunii Europene.
„Potrivit Serviciului Vamal, în perioada iulie – octombrie 2023, R. Moldova a exportat aproape 74 de mii de tone de prune proaspete, obținând venituri de peste 38 de milioane de dolari. Prețul mediu al prunelor exportate a fost în jur de nouă lei per kg”, a arătat recent directorul executiv al Asociației „Moldova Fruct”, Iurie Fală.
Acesta a subliniat că, la nivel mondial, R. Moldova a fost al treilea cel mai mare exportator de prune în 2023, cu circa 80 de mii de tone vândute pe piețele externe. Mai mult de 70% din prune au fost exportate în UE, cele mai mari cantități de fructe ajungând pe mesele din România.